कवी आनी कविता - हांचेमदलो संबंध कसलो? आपल्ये मतीक झळकल्लें, आपणाचीं भोगणां वा विचार कवीन उत्रायिल्लींच कविता घडली. हाचे उपरांत कवी आनी कवितेचो संबंध सोंपलो - इतलेंच कांय नातें कवी आनी कवितेचें? ह्याविशीं जायती चर्चा वाद-विवाद काळाकाळाथावन चालू आसात. ह्याविशीं चिंतप्यांनी कितलो उजवाड फांकयल्यारय आजून तो निगूड जावनच उरला. बोवशा ह्या कारणा खातीर बरयिल्ल्या कवीक कितलीं वर्सां गेल्यारी आपल्ये कवितेचेर आसक्त उरल्या! ही कवितेची तांक.
आमकां रुड्यार्ड किपलिंग म्हळ्ळें ताचें नांव चड वोळकेचें आसचें ना. पूण 'जंगल बूक' म्हळ्ळ्या भुर्ग्यांच्ये काणियेचें नांव खंडीत वोळक आसतलेंच. आनी तांतलो हीरो, रानांत बोल्प्यासवें वाडचो मोगली म्हळ्ळो चेर्को उडास आसत. आनी ताचे ईश्ट - बालू नांवाचो आस्वेल, का नांवाची जिवदाळ उडास आसुंक पुरो. असली ही 'जंगल बूक' कृती बरयिल्लोच रुड्यार्ड किपलिंग. मात्र न्हय जंगल बूक काणियेंत येंवचीं रानां, मोनजाती ह्या पूरा चित्रणापाटल्यान आसचो देश आमचो इंडिया म्हळ्यार तुमकां आनिकी विज्मीत जायत! इतलें मात्र न्हय ताच्या जायत्या कृतियेंचेर इंडियाचो प्रभाव आसा. आन्येक ताची भुर्ग्यांची कृती, भुर्ग्यांमोगी नेहरूक बोव पसंद जाल्ली 'कीम' हांतूं आसचें चित्रणय इंडियाचेंच. मात्र न्हय शिम्ला, काशी असल्या गांवांचें चित्रणय तांतूं आसा. ताच्या एक्ये कवितेचें नांव सयत 'गंगाजल'. सृजनात्मक साहित्याची शेळ आशेंवच्यांक दऱ्योच दिंवचें श्हेर- मुंबय. ह्या श्हेरान कन्नडांत जयंत कायकिणी, यशवंत चित्ताल; कोंकणेंत एच्चेम पेर्नालाचेर प्रभाव घालून बोव तिरलाभरीत साहीत उबजशें केलां. आनी ह्या रुड्यर्ड किपलिंग कवीनय मुंबय विशीं अशें लिकलांः
किपलिंग ५ वर्सांचो आसताना ताका इंगलेंडांत सौत सी म्हळ्ळेकडे एका बोर्डिंग स्कूलाक भर्ती केलें. एक जोडें हें स्कूल चलयतालें. ह्या बोर्डिंग शाळेंत चडताव ब्रिटीश इंडियांत घोळच्या, अधिकारार आसतल्यांचीं भुर्गीं आसल्लीं. पूण हें जोडें भुर्ग्यांक तीवर थरान कश्टितालें, मारतालें, दगदितालें. १८७१ थावन १८७७ इस्वे पऱ्यांतलीं स वर्सां चेर्को किपलिंगान ह्या येमकोंडांत सारलीं. आनी हे ताचे अनभोग फुडें 'बा बा ब्ल्याक शीप' तसल्या काणियांनी आनी कवितेंनी अभिवेक्त जाल्यात.
ह्येच आवदेंत ताणें लागीं लागीं चाळीस काणियो बरयिल्ल्यो आनी त्यो 'ग्याजेट' पत्रांत फायस जाल्यो. हांतल्यो चडताव काणियो कल्कत्तांत पर्गट जाल्ल्या 'प्लैन टेल्स फ्रम दी हिल्स'(१९८८) बुकांत आटापल्यात. शिम्ला, अलहाबाद आनी जायत्या उत्तर भारताचे गांव भोंवल्ल्या ताचेर हो प्रभाव जायतो पडला. 'जंगल बूक' आनी 'कीम' नांवाच्या भुर्ग्यांच्या काणियेंचेर हांगाचें भुंयगोळीक चित्रण आटापलां.
ताका तेगां भुर्गीं; दोगां चेडवां आनी एकलो चेर्को. जोसेफीन नांवाचें एकलें चेडूं भुर्गें स वर्सांचें आसताना निमोनिया तापान मरण पावलें. तर ताचो पूत सोजेर जावन आसल्लो लेफ्टिनेंट जोन किपलिंग पयल्या म्हाझुजांत मरण पावलो.
